La campanya Quina calor!, d’AVIVA Burjassot, refresca l’ambient en el Mercat Municipal L’Almara
2025-07-24

Després de l’èxit obtingut la setmana passada a la Casa de Cultura, la campanya de promoció del valencià Quina calor! fa una segona parada estiuenca en el Mercat Municipal L’Almara. A la iniciativa, impulsada per la Regidoria de Promoció del Valencià de l’Ajuntament de Burjassot que dirigeix Estefanía Ballesteros, i materialitzada per AVIVA Burjassot, s’uneix ara la Regidoria de Comerç, dirigida per Rosa Coca.

La campanya Quina calor! aterrarà en el mercat de Burjassot el divendres 18 de juliol, de 10.00 a 12.00 hores. Sota el mateix lema, Quina calor!, la proposta convida a la ciutadania que s’acoste a comprar al mercat, a compartir, en valencià, records, anècdotes, refranys, costums o xicotetes històries vinculades a la seua vida a Burjassot. I què millor que fer-ho en un lloc de trobada, tan donat a la conversa, com és el mercat, en un matí de divendres?

Com en la primera edició, cada participant serà obsequiat amb un ventall il·lustrat amb la frase de la campanya, un objecte de desig en estos dies d’onades de calor, i símbol de la connexió entre la llengua, la memòria, la quotidianitat i la conversa.

L’objectiu de Quina calor! és continuar fomentant l’ús del valencià entre la població adulta, especialment entre dones majors de 55 anys, a través d’una activitat que rescata la memòria oral i enfortix el teixit social de Burjassot.

El set d’AVIVA comptarà novament amb un punt fotogràfic i també es documentaran algunes de les intervencions, previ consentiment, per a la creació posterior de càpsules audiovisuals que es difondran en xarxes socials, donant així continuïtat i difusió a estos fragments d’història local, comptats en primera persona.